slag
Slagene angiver den grundlæggende puls og tempo i et stykke musik. Der er fx tre slag i en 3/4-takt (som i en vals) og fire slag i en 4/4-takt (som i en march). Når musikken er langsom, er der lang tid mellem slagene (fx en ballade), og når den er hurtig, er der kort tid mellem dem (fx thrash metal).
Man skelner mellem betonede slag (det første slag i både 3/4- og 4/4-takt og det tredje slag i 4/4) og ubetonede (de andre). I nogle former for populærmusik (fx jazz og rock) er det almindeligt at betone det andet og fjerde slag (backbeats), som regel med et slag på lilletrommen.